Fyrsti hluti fjórtán manna hóps sem lenti í hrakningu á Vatnajökli í gær er kominn í fjöldahjálparstöð á Höfn í Hornafirði. Fólkið var hætt komið á jöklinum og þurfti að vera þar í sólarhring áður en það komst til byggða. Síðustu ferðamennirnir í hópnum eru væntanlegir til Hafnar eftir nokkra klukkutíma.
Þrír af fjórtán manna hópi erlendra ferðamanna sem lenti í hrakningum á Hvannadalshnjúk í Vatnajökli í gær komu til Hafnar í Hornafirði nú í hádeginu. Von er á fjórum til viðbótar eftir um klukkustund. Fólkið fær aðhlynningu í fjöldahjálparstöð. Björgunarsveitarfólk á vélsleðum beið með hópnum á bálhvössu veðri og skafrenningi jöklinum í fimm klukkutíma í nótt eftir að jeppar kæmust á staðinn til að ferja fólkið niður. Björgunarmaður í aðgerðastjórn segir að fólkinu hafi verið orðið mjög kalt og ástandið á því orðið tvísýnt þegar fyrsta björgunarfólkið fann þau.
Tólf ferðamenn frá Póllandi, ásamt tveimur íslenskum leiðsögumönnum, voru á leið niður af Hvannadalshnjúk síðdegis í gær þegar gps-búnaður þeirra bilaði. Skyggni var mjög slæmt. Hópurinn hélt því kyrru fyrir upp við öskjuna í Öræfajökli og kallaði eftir aðstoð björgunarsveita klukkan fjögur.
Jens Olsen, varaformaður Björgunarfélags Hornafjarðar, er í aðgerðastjórn.
Við sendum fjóra sleða strax af stað héðan. Svo þegar við sáum í hvað stefndi, hvernig færið var á jöklinum, þá kölluðum við út back-up.
Kallað var eftir björgunarfólk á vélsleðum og bílum allt frá höfuðborgarsvæðinu austur á firði. Björgunarfólk fór upp á þremur stöðum, upp Tungnárjökul, Skálafellsjökul og frá Snæfelli. Fyrsti hópurinn kom að fólkinu um klukkan ellefu í gærkvöldi.
Það voru náttúrulega bara fjórir sleðar. Það var ákveðið að þeir myndu halda kyrru fyrir og gefa fólkinu eitthvað að japla og drekka og bíða eftir fleiri sleðum. Þeir voru bara á jöklinum uppi í öskjunni í 1800 metra hæð og voru það í tveimur tjöldum. - Hvernig var veðrið þarna uppi þá? Það var svona tólf sextán metrar í vind og skafrenningur á köflum. Skyggnið var ekki neitt og rosa erfitt að gera grein fyrir ójöfnu og öðru á jöklinum.
Mjög þungfært er á jöklinum og á leiðinni niður af jöklinum er sprunga farin að myndast. Um þrjúleytið bættust fleiri vélsleðar á staðinn. Bílar voru komnir nógu nálægt um fimmleytið í morgun til þess að unnt væri að ferja fólkið á sleðum í bílana. Engin börn er í hópnum. En var fólkið hætt komið á jöklinum?
Samkvæmt því sem ég hef heyrt þá voru margir þarna orðnir mjög kaldir. Það var að fara að verða krítískt ástand þarna uppi. - Var fólkið orðið skelkað? Já, ég held það. Það var náttúrulega búið að dúsa þarna í sólarhring áður en það var farið að flytja það til baka. Það lagði af stað klukkan þrjú nóttina áður í gönguna.
Rauði krossinn opnaði fjöldahjálparstöð fyrir hópinn og slysavarnarfélagið eldaði kjötsúpu. Fyrsti hópurinn kom til Hafnar í hádeginu en tveir tímar þrír tímar gætu verið í næsta hóp. Aðgerðin hefur verið mjög umfangsmikil, staðið í hátt í sólarhring. Hundrað og fjörutíu hafa tekið þátt í björgunaraðgerðinni.
Fyrsti hluti fjórtán manna hóps sem lenti í hrakningum á Vatnajökli í gær er kominn í fjöldahjálparstöð á Höfn í Hornafirði. Fólkið var hætt komið á jöklinum og þurfti að vera þar í sólarhring áður en það komst til byggða. Síðustu ferðamennirnir í hópnum eru væntanlegir til Hafnar eftir nokkra klukkutíma. 